钦定古今图书集成/明伦汇编/交谊典/第064卷 > 《与黜陟使柳谏议书》唐·权德舆
## 钦定古今图书集成/明伦汇编/交谊典/第064卷 > 《与黜陟使柳谏议书》唐·权德舆

某月日，试秘书省校书郎权德舆上书阁下：“德舆材
术无闻，重以拙讷，虽是轺往复，皆获趋拜，竟未得粗
承馀论，少尽下情。伏蒙以弥世之旧，将献状上录。感
戴循环，不知所措。或有所见，敢布愚衷。何者？今皇帝
驭天下之初，将欲拔才俊，延幽滞，综核名实，览观风
俗。故分诏近臣，省问四方。将天之命，其旨不细。则阁
下举一士，用一贤，必当穷验声实，精究终始。一旦以
愚当荐士之目，诚众多所未喻也。”凡以故旧之私，不
能忘情，与夫推贤类能，其事则异。今者澄清省察，以
得人为功，直道公议，天下属目。此时而失，则所失多
矣。德舆伏膺儒行，三十未立，拊躬责己，知不如人，候
他时进修，与诸生齿。方冀当大君子“眷念之至，申鄙
夫报效之分。今者有以赀用所逼，苟进一官，则佣书
贩舂，亦足自给，必不敢以区区之身，上累名器，敢拒
黔敖之食，徐受山涛之恩。下情所守，在此而已。”是以
竟未获拜谢者，以必所不敢当也。伏惟宴闲之馀，俯
察愚朴，文章鄙略，不足以烦省览。用此陈露惭畏，伏
深不宣。德舆再拜。